text: Lego sælger mere og øger overskud
  02 september 2015 kl. 05.09
  I de første seks måneder af 2015 har Lego tjent 800 millioner kroner mere end i første halvår af 2014. Netto-resultatet voksede dermed til næsten 3,6 milliarder kroner.
  - Vi er glade for, at vi igen har formået at udvikle spændende og sjove oplevelser, der virkelig appellerer til børn over hele verden. Et stærkt salg i hele produktsortimentet har gjort os i stand til at levere et yderst tilfredsstillende resultat for første halvår af 2015. Det er en utrolig flot præstation og et resultat af det hårde arbejde, som mere end 15.000 LEGO medarbejdere rundt omkring i verden har gjort, siger Jørgen Vig Knudstorp, adm. direktør i LEGO Koncernen, i en pressemeddelelse om halvårs-regnskabet.
  Finansielle nøgletal fra første halvår 2015:
  Omsætningen i første halvår af 2015 steg med 18 procent sammenlignet med samme periode sidste år målt i lokal valuta (dvs. uden påvirkning af valutakursændringer). Omsætningen i første halvår af 2015 steg med 23 procent i danske kroner til 14,142 mia. danske kroner sammenlignet med 11,458 mia. danske kroner for samme periode sidste år. Driftsoverskuddet (overskud før økonomiske poster og skat) for første halvår af 2015 var på 4,607 mia. danske kroner sammenlignet med 3,632 mia. danske kroner for første halvår af 2014, dvs. en stigning på 27 procent sammenlignet med året før. Nettoresultatet for første halvår af 2015 var 3,553 mia. danske kroner sammenlignet med 2,715 mia. danske kroner for første halvår af 2014. Cash flow fra driftsaktiviteter var 4,349 mia. danske kroner sammenlignet med 3,383 mia. danske kroner i løbet af første halvår af 2014.
  
  Se interviewet med Legos kommunikationschef, Charlotte Simonsen. Varighed 1'08
  